A Bizottság 2265/91/EGK rendelete

(1991. július 26.)

a komló minősítésére vonatkozó részletes szabályok megállapításáról szóló 890/78/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 3577/90/EGK rendelettel [1] módosított, a komló piacának közös szervezéséről szóló, 1971. július 26-i 1696/71/EGK tanácsi rendeletre [2] és különösen annak 2. cikke (5) bekezdésére és 18. cikkére,

mivel a legutóbb az 1605/91/EGK rendelettel [3] módosított 1784/77/EGK tanácsi rendelet [4] általános szabályokat állapított meg a komló minősítésére;

mivel a komló és a komlótermékek feldolgozása a legutóbb a 921/89/EGK rendelettel [5] módosított 890/78/EGK bizottsági rendelet [6] hatálybalépése óta jelentősen megnőtt;

mivel a gyakorlati tapasztalatok szerint nehézségek merülnek fel a komló minősítésének megfelelő végrehajtásában;

mivel a folyamatos technikai fejlődésre való tekintettel, az eltérő értelmezések elkerülése végett indokoltnak tűnik pontosabban meghatározni a zárt megmunkálási folyamat feltételeit és jellemzőit;

mivel továbbá indokoltnak tűnik a komló és a komlótermékek feldolgozásakor alkalmazandó hatósági ellenőrzések pontosabb meghatározása annak érdekében, hogy hatékonyabbá és egységesebbé váljon a minősítési eljárás, illetve a megfelelő rendeleteknek a Közösség tagállamai által történő felülvizsgálata;

mivel szankciók bevezetése tűnik indokoltnak azokban az esetekben, ahol a minősítéssel kapcsolatos rendelkezéseket súlyosan megsértik;

mivel az e rendeletben előírt rendelkezések összhangban vannak a Komlópiaci Irányítóbizottság véleményével,

ELFOGADTA EZT A RENDELETET:

1. cikk

A 890/78/EGK rendelet a következőképpen módosul:

1. Az 1. cikk g) pontja helyébe a következő rendelkezés lép:

"g) a "zárt megmunkálási folyamat": a komló előkészítésére vagy feldolgozására irányuló folyamat, amelyet hatósági felügyelet mellett végeznek anélkül, hogy a folyamat során komló vagy feldolgozott termék hozzáadására vagy eltávolítására kerülhetne sor. A zárt megmunkálási folyamat az előkészítésre vagy feldolgozásra szánt komlót vagy komlóterméket tartalmazó lepecsételt csomag felbontásával kezdődik, és az előkészített vagy feldolgozott komlót vagy komlóterméket tartalmazó csomag lepecsételésével végződik."

2. A 8. cikk a következő (5) és (6) bekezdéssel egészül ki:

"(5) Az e rendelet V. mellékletében meghatározott anyagok kivételével csak minősített komló és komlótermékek kerülhetnek be a zárt megmunkálási folyamatba. Csak abban az állapotban kerülhetnek a folyamatba, amelyben minősítették őket.

(6) Amennyiben a szén-dioxid felhasználásával gyártott kivonatok előállítása esetén technikai okok miatt meg kell szakítani a zárt megmunkálási folyamatot, az 1784/77/EGK rendelet 1. cikke (6) bekezdésének értelmében a minősítés elvégzésére jogosult hatósági szervek vagy szervezeti egységek képviselői a megszakításkor lepecsételik a keletkezett köztes terméket tartalmazó csomagokat. A pecsét csak az említett képviselők felügyelete mellett távolítható el az előállítás újraindulásakor."

3. A rendelet a következő 8a. cikkel egészül ki:

"(1) Komlótermékek előállítása esetén a 8. cikk (6) bekezdésében említett hatósági személyek az előállítás folyamán végig jelen vannak. Minden fázisban felülvizsgálják a feldolgozást, azaz a feldolgozásra váró komlót vagy komlóterméket tartalmazó lepecsételt csomag felbontásától kezdve egészen a komlótermék csomagolásának, lepecsételésének, címkézésének befejezéséig. A távollét időszakosan megengedett, amenynyiben e rendelet rendelkezéseinek betartása technikai eszközökkel biztosítható.

(2) A gyártórendszerben egy újabb tétel elindítása előtt a 8. cikk (6) bekezdésében említett képviselők vizsgálattal biztosítják, hogy a rendszer legalább olyan mértékben kiürült, hogy két különböző tétel elemei nem keveredhetnek össze benne. Amennyiben komló, komlótermék, komlóhulladék vagy bármilyen más, komlóból származó termék marad a rendszer valamely részében, mint például a keverő vagy dobozoló edényekben, miközben már egy másik tételhez tartozó komló feldolgozása kezdődött meg, a rendszer e részeit megfelelő technikai eszközök segítségével és hatósági felügyelet mellett le kell választani a feldolgozó rendszerről. Ezeket a rendszerhez újra csatlakoztatni szintén csak hatósági felügyelet mellett lehet. A sűrített komlóliszt és a nem sűrített komlóliszt gyártósora között, amíg bármelyik is működésben van, nem lehet fizikai kapcsolat.

(3) A komlófeldolgozó üzemek működtetőinek a 8. cikk (6) bekezdésében említett képviselőket, valamint az 1784/77/EGK rendelet 1. cikkének (6) bekezdése értelmében a minősítési rendszer betartásának biztosításáért felelős hivatalos állami szervek képviselőit el kell látniuk a feldolgozó üzem technikai felépítésével kapcsolatos valamennyi információval.

(4) A komlófeldolgozó üzemek működtetőinek pontos kimutatást kell készíteniük a rendszerben feldolgozott komló mennyiségéről. Minden feldolgozásra váró tételről fel kell jegyezni a következő adatokat: a rendszerbe bekerülő és a már feldolgozott termék, a hulladék (beleértve a komlótörköly, idegen anyag és a feltételezett nedvességveszteség) tömegét. A rendszerbe bekerülő termékre vonatkozóan a kimutatásban szerepelnie kell továbbá minden komlótételre vonatkozóan az 1784/77/EGK rendelet 5. cikke (1) bekezdésének b) pontjában említett számnak, valamint a komló fajtájának. Amennyiben egy gyártási tételben egynél több fajtát használnak, a kimutatásban szerepelnie kell a fajták tömeg szerinti megoszlásának is. A feldolgozott termék esetében is szerepelnie kell a kimutatásban a fajtának, vagy amennyiben a feldolgozott termék keverék, a fajtánkénti összetételnek. Minden tömegadatot egész kilogrammra lehet kerekíteni.

(5) A rendszerben feldolgozott komló mennyiségéről készült kimutatást a 8. cikk (6) bekezdésében említett képviselők felügyelete mellett kell elkészíteni, és azt egy adott tétel feldolgozását követően a képviselőknek azonnal alá kell írniuk. A kimutatásokat a feldolgozó üzem működtetőjének legalább három évig meg kell őriznie.

(6) A minősítési rendszer betartásának biztosításáért felelős hivatalos állami szervek képviselői a komlófeldolgozó üzem területén rendszeresen és előzetes bejelentés nélkül szúrópróbaszerű ellenőrzéseket végeznek. Ezen ellenőrzések során a következőket vizsgálják: a 8. cikk (6) bekezdésében említett képviselők munkáját; a minősített termékek, a komlóhoz tartozó igazolások és a fenti (4) bekezdésben említett, a rendszerben feldolgozott mennyiségről szóló kimutatás megkérdőjelezhetetlen voltát. Minden komlófeldolgozó üzemben évenként legalább öt ellenőrzést kell végezni.

(7) A tagállamok minden év június 30-áig beszámolnak a Bizottságnak azoknak a minősítéssel kapcsolatos felügyeleti intézkedéseknek a gyakoriságáról, fajtájáról és eredményéről, amelyekre az adott évben az említett időpontot megelőzően került sor.

(8) Amennyiben bebizonyosodik, hogy a komlótermékek elkészítése során meg nem engedett összetevőket használtak, vagy pedig a felhasznált anyagok nem felelnek meg az 1784/77/EGK rendelet 5. cikkében felsorolt, az igazolásban szereplő információknak, és amennyiben ez az üzem működtetője vagy alkalmazottai szándékos magatartásának vagy súlyos gondatlanságának tudható be, az érintett tagállam viszszavonja az érintett feldolgozó üzemtől a minősítő központként való működésre szóló engedélyt. Az engedélyt a visszavonást követő legalább 12 hónapig nem lehet újból kiadni. A működtető kérelmére az engedélyt a visszavonástól számított legkésőbb kettő, súlyos esetekben három év elteltével újra ki kell adni."

4. A rendelet a IV. melléklet után e rendelet mellékletével egészül ki.

2. cikk

Ez a rendelet 1991. szeptember 1-jén lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1991. július 26-án.

a Bizottság részéről

Ray Mac Sharry

a Bizottság tagja

[1] HL L 353., 1990.12.17., 23. o.

[2] HL L 175., 1971.8.4., 1. o.

[3] HL L 149., 1991.6.14., 14. o.

[4] HL L 200., 1977.8.8., 1. o.

[5] HL L 97., 1989.4.11., 40. o.

[6] HL L 117., 1978.4.29., 43. o.

--------------------------------------------------

MELLÉKLET

V. MELLÉKLET

A komlókivonatok standardizálásához engedélyezett anyagok:

1. glükózszirup;

2. komlóból készült forróvizes kivonat.

--------------------------------------------------